CELEX: C2007/211/45
Language: mt
Date: 2007-09-08 00:00:00
Title: Kawża C-311/07: Rikors imressaq fil- 5ta' Lulju 2007 — Il-Kummissjoni tal-Komunitajiet Ewropej vs Ir-Repubblika ta' l-Awstrija

8.9.2007   
            
            
               MT
            
            
               Il-Ġurnal Uffiċjali ta’ l-Unjoni Ewropea
            
            
               C 211/24
            
         Rikors imressaq fil- 5ta' Lulju 2007 — Il-Kummissjoni tal-Komunitajiet Ewropej vs Ir-Repubblika ta' l-Awstrija
   (Kawża C-311/07)
   (2007/C 211/45)
   Lingwa tal-kawża: Il-Ġermaniż
   Partijiet
   
      Rikorrenti: Il-Kummissjoni tal-Komunitajiet Ewropej (rappreżentanti: B. Stromsky u B. Schima, aġenti)
   
      Konvenuta: Ir-Repubblika ta' l-Awstrija
   Talbiet tar-rikorrenti
   
               —
            
            
               tiddikjara li r-Repubblika ta' l-Awstrija naqset milli twettaq l-obbligi li hija għandha skond l-Artikolu 6(1) tad-Direttiva tal-Kunsill 89/105/KEE tal-21 ta' Diċembru 1988 dwar it-trasparenza ta' miżuri li jirregolaw il-prezzijiet ta' prodotti mediċinali għall-użu tal-persuna u li jkunu parti mill-pjan ta' sistemi nazzjonali ta' assigurazzjoni tas-saħħa (1), safejn ma ġie previst l-ebda terminu korrispondenti għal dak stabbilit minn din id-dispożizzjoni għall-inklużjoni tal-mediċina fil-kategorija safra jew ħadra fil-lista ta' mediċini li jitħallsu lura;
            
         
               —
            
            
               tikkundanna lir-Repubblika ta' l-Awstrija tbati l-ispejjeż.
            
         Motivi u argumenti prinċipali
   Fost l-għanijiet tad-Direttiva 89/105/KEE hemm l-eliminazzjoni tad-differenzi bejn il-miżuri nazzjonali ta' natura ekonomika, li l-Istati membri jadottaw biex jikkontrollaw aħjar l-ispejjeż tas-saħħa pubblika għall-prodotti mediċinali. Dan jinkludi miżuri li jillimitaw is-sensiela ta' prodotti koperti mis-sistema nazzjonali ta' assigurazzjoni tas-saħħa. Sabiex dawn id-differenzi ma jostakolawx il-kummerċ intrakomunitarju tal-prodotti mediċinali, id-Direttiva timponi kundizzjonijiet preċiżi fir-rigward tal-proċeduri għall-inklużjoni ta' prodotti fil-listi ta' mediċini li jitħallsu lura mis-sistema nazzjonali ta' assigurazzjoni tas-saħħa. Konsegwentement, l-Artikolu 6(1) tad-Direttiva jistabilixxi t-termini għad-deċiżjonijiet dwar l-inklużjoni tal-prodotti mediċinali f'din il-“lista pożittiva”.
   Fl-Awstrija, hemm tliet kategoriji differenti ta' rimbors fil-lista ta' prodotti koperti mis-sistema nazzjonali ta' assigurazzjoni tas-saħħa. Il-“kategorija ħadra” tinkludi mediċini li l-preskrizzjoni u r-rimbors tagħhom mingħajr l-awtorizzazzjoni minn qabel ta' l-awtorità tas-sigurtà soċjali huma meqjusa korretti u ġġustifikati fuq bażi medika u ekonomika. L-ispejjeż għall-prodotti mediċinali mniżżla fil-“kategorija safra” jitħallsu lura biss f'każijiet speċifiċi u ġustifikati, wara awtorizzazzjoni minn qabel ta' l-awtorità tas-sigurtà soċjali. Fl-aħħar nett, il-“kategorija ħamra” tkopri prodotti mediċinali li għalihom hemm applikazzjoni pendenti għall-inklużjoni fil-kategorija ħadra jew safra. L-ispejjeż għall-prodotti mediċinali mniżżla fil-lista ħamra jitħallsu lura biss f'każijiet speċifiċi u ġustifikati wara awtorizzazzjoni minn qabel ta' l-awtorità tas-sigurtà soċjali sakemm m'hemm l-ebda alternattiva fil-kategorija ħadra jew safra. Applikazzjoni valida għall-inklużjoni ta' prodott mediċinali fil-kategorija safra jew ħadra fil-lista ta' mediċini li jitħallsu lura għaldaqstant tfisser l-inklużjoni tal-prodott fil-kategorija ħamra għal perijodu ta' żmien. Taħt il-liġi Awstrijaka, prodotti mediċinali fil-kategorija ħamra ma jistgħux jibqgħu f'din il-kategorija għal iktar minn 24 xahar. Jekk il-prezz fl-UE medju ma jistax jiġi stabbilit dan it-terminu jista jiġi estiż għal 36 xahar.
   Din ir-regola hija inkompatibbli ma' l-Artikolu 6(1) tad-Direttiva 89/105/KEE, peress li m'hemm l-ebda garanzija li deċiżjoni għall-inklużjoni ta' prodott mediċinali fil-kategoriji ħodor jew sofor, kif meħtieġ taħt dan l-Artikolu, se tittieħed f'90 jew 180 ġurnata.
   Kif iddeċidiet il-Qorti tal-Ġustizzja fis-sentenza tagħha tat-12 ta' Ġunju 2003, Il-Kummissjoni vs Il-Finlandja, C-22/00, dawn l-għanijiet jiġu kompromessi jekk Stat Membru jkun jista' jdaħħal proċedura doppja sabiex tiġi stabbilita l-lista tal-prodotti mediċinali li jibbenefikaw mir-rimbors, waħda konformi ma' l-obbligi stabbiliti fl-Artikolu 6(1) u l-oħra, minn naħa, eżenti minn dawn l-obbligi. Kuntrarjament għall-opinjoni tal-Gvern Awstrijak, mhumiex biss l-applikazzjonijiet għall-inklużjoni fil-lista pożittiva, iżda wkoll applikazzjonijiet għall-inklużjoni f'kategorija partikolari ta' din il-lista li għandhom jiġu ttrattati skond l-Artikolu 6(1) tad-Direttiva, jekk bħal fl-Awstrija, inklużjoni f'tali kategorija tfisser kundizzjonijiet ta' rimbors iktar favorevoli minn inklużjoni f'kategorija oħra jew jekk il-prodott jibqa' fl-istess kategorija li qiegħed fiha. Konsegwentement, huwa neċessarju li jiġi ggarantit li deċiżjonijiet fuq tali applikazzjonijiet jittieħdu fit-terminu stabbilit mill-Artikolu 6(1) tad-Direttiva.
   Peress li l-liġi Awstrijaka ma tipprevedix dan, hija inkompatibbli mad-dispożizzjoni Komunitarja msemmija, fl-interpretazzjoni tagħha mogħtija mill-Qorti tal-Ġustizzja.
   
      (1)  (ĠU 1989, L 40, p. 8).